Acer-debatt i stortinget: Her sier Erna Solberg noe hun ikke skulle sagt

Acer-kompromisset kunne røket bare timer før behandlingen i Stortinget torsdag.

helge@lomedia.no

Både motstandere og tilhengere av Acer-tilknytningen sperret øynene da statsministeren besvarte et spørsmål fra Rødt-representanten Bjørnar Moxnes (Rødt) i onsdagens spontane spørretime.

• Ja eller nei til EUs energiunion?

Moxnes mener Erna Solberg (H) i realiteten punkterte ett av de viktigste kravene fra landsstyret i Arbeiderpartiet og fagbevegelsen, og fundamentet for kompromisset mellom regjeringspartiene og Arbeiderpartiet / Miljøpartiet de grønne.

Det førte også til en lang og opphetet debatt i sendingen til Dagsnytt 18 på NRK onsdag kveld, hvor stortingsrepresentant Else-May Botten (Ap) måtte avvise realiteten i statsministerens spørretime-svar.

Bjørnar Moxnes spurte:

– Kan statsministeren garantere at hun vil vente på erfaringene med de to nye kablene som det står i avtalen før man gir et svar til North Connect?

Solberg svarte:

– President, denne regjeringen er opptatt av forutsigbarhet i politikken overfor kommersielle aktører og for norsk næringsliv. Vi kommer til å følge den planen som er lagt og vi kommer til å følge den i tråd med det som er avtalen på Stortinget med et bredt flertall knyttet til dette. Det har jeg svart på og det er svar på saken. Vi kommer ikke til å vente til vi ser effekten av nye, vi kommer til å fatte vedtak knyttet til den søknaden som ligger. Men så er det slik at nye kabler utover det må vi fatte etterhvert etter utvklingen.

• Støres harde linje i Acer-saken vekker uro i Ap

Erna måtte presisere

I etterkant mener Erna Solberg seg feiltolket. Det førte til at hun la ut en presisering på sin egen Facebook-profil onsdag kveld:

«Etter dagens spontanspørretime ser jeg at noen forsøker å feiltolke svarene jeg ga om hvilken betydning innføringen av EUs 3. energimarkedspakke vil få for NorthConnects konsesjonssøknad for en ny utenlandskabel mellom Norge og Skottland. Jeg vil derfor understreke at regjeringen vil følge opp Stortingets vedtak om 3. enegimarkedspakke i tråd med regelverket og de føringene vi er blitt enige med Arbeiderpartiet og MDG om, inkludert behandlingen av søknaden for NorthConnect.

Regjeringens beslutning forutsetter samfunnsøkonomisk lønnsomhet, og før vi tar beslutningen, skal vi høste erfaringer og gjøre grundige analyser av de kablene som allerede eksisterer eller er under bygging. I konsesjonsbehandlingen vil det dessuten bli lagt vekt på samfunnsøkonomisk lønnsomhet, naturhensyn og konsekvenser for driften av kraftsystemet. Avtalen innebærer også at regjeringen skal legge frem en sak som sikrer at det bare er Statnett skal eie og drifte nye utenlandsforbindelser».

• Nei til EU vil ta Acer-saken til retten

Ufrivillig punktering

Bjørnar Moxnes (Rødt) oppfattet svaret han fikk som en ufrivillig punktering av de garantier Ap-toppene har påstått at de har fått.

– Aps Espen Barth Eide har hevdet at de har fått en garanti om at en søknad om ny utenlandskabel til Storbritannia, North Connect, ikke vil bli behandlet før man har høstet erfaringene med de to nye kablene til utlandet, som allerede har fått tillatelse. I spørretimen slo du beina under denne «garantien» da du svarte, skriver han i en kommentar og poengterer hennes påstand:

«Vi kommer ikke til å vente med North Connect til vi ser effektene av disse andre kablene. Vi kommer til å fatte vedtak som planlagt».

– Det er bare å se videoklippet fra spørretimen. Dette MÅ få konsekvenser for Stortingets behandling av denne viktige saken. Kan virkelig LO og grunnplanet i Ap leve med at partitoppene underlegger Norge EUs energibyrå på falske premisser, var reaksjonen til Moxnes.

• LO vil passe på at Norges betingelser for Acer-ja blir overholdt

Ikke nytt regelverk

ABC Nyheter omtalte Solbergs oppsiktsvekkende svar i spørretimen, og hevder også at de samme realitetene ble bekreftet da Sp-leder Trygve Slagsvold Vedum spurte olje- og energiminister Terje Søviknes (Frp) om samme sak i den ordinære spørretimen.

– Søviknes bekreftet overfor meg at det ikke blir noe nytt regelverk for North Connect som følge av avtalen som ble inngått med Ap. Det som har skjedd i avtalen mellom Ap har ingenting å si for eierskapet, sier Slagsvold Vedum til ABC Nyheter.

– At alle Aps krav er innfridd er feil ifølge det ansvarlig statsråd sier fra Stortingets talerstol. Det Ap har sagt om North Connect, er forledende, la han til.

Senterpartiet vil under dagens debatt om Acer i Stortinget foreslå en utsettelse av behandlingen av energiunionen til man ser hva neste pakke med energilovverk fra EU inneholder.

• Få nyhetsbrevet vårt

• Følg oss på Facebook og Twitter

• Les flere saker om fagbevegelsen, arbeidsliv og politikk på vår forside